Parenzana

**Parenzana** (*Ferrovia Trieste-Parenzo-Canfanaro, *'TPC**') je uskotračna željeznička pruga koja je povezivala Trst preko niza kolodvora s Porečom kao krajnjim kolodvorom. Bila je u funkciji od 1902. do 1935. godine. Prolazila je kroz tri države: Italiju, Sloveniju i Hrvatsku. Koridor pruge je danas sačuvan, kao i velik broj pratećih željezničkih objekata, mostova, vijadukata i tunela. Dio trase stare pruge je preuređen za biciklističke i pješačke staze, a razmišlja se i o obnovi pojedinih dionica pruge u turističke svrhe.

Zanimljiva je sudbina tračnica ove pruge. Mussolinijeve vlasti su skinule, odnosno demontirale tračnice i otpremile ih brodom u svoju nedavno okupiranu koloniju Abesiniju (Etiopiju). Brod nikad nije došao do odredišta, jer je potonuo u Sredozemnom moru.

## Parenzana - TPC

1900. godine započela je izgradnja željezničke pruge širine 760 mm. U početku je planirana kao pruga normalnog kolosjeka, ali zbog manjih poreza izgrađena je uskotračna u dužini 123,1 km, od čega 8 tunela ukupne dužine 1530 m, 11 mostova i 6 viadukata te brojnih željezničkih kolodvora, stajališta, skladišta, stanica za snabdjevanje vodom, nasipa i usjeka. Radilo se u dvije dionice: Trst - Buje (59 km), koja je puštena u pomet u travnju 1902. godine, te Buje - Poreč (64 km) koja je puštena u promet u prosincu iste godine. Trasa je dosta izmjenjena od prvobitnog plana jer su mnogi gradovi i mjesta željeli biti povezani prugom što im se i udovoljilo. Krštenje vlakića imenom "*Parenzana*" dogodilo se sasvim slučajno u veljači 1902. godine kada je u tršćanskom časopisu državnih željeznica objavljena okružnica vezana za prvu dionicu pruge do Buja. Kako se htjelo naglasiti da će željeznička pruga stići i do Poreča na okružnici je stajalo "*Parenzaner*", tako da se njeno ime zadržalo do danas u talijanskoj inačici "*Parenzana*". Postojali su projekti za odvojak Savudrija - Umag i Karojba - Pazin te produžetak od Poreča do Kanfanara, zbog čega je i nastala kratica "TPC".

Kolodvor u Bujama imao je 11 kolosjeka, a u Poreču samo pet, budući da nije planiran kao posljednji. Željeznički kolodvori u Trstu, Bujama i Poreču bili su specifični po tome što su imali vagu i okretnicu. U početku koristile su se parne lokomotive tipa "U", kasnije tipa "P", a na poslijetku tipa "P-Italiana". Postojali su putnički vagoni I., II. i III. razreda s 30 mjesta, teretni vagoni i vagoni za prtljagu. Svi vagoni su bili dužine 8,5m. Bili su osvjetljeni petrolejskim svjetiljkama, nisu imali WC, no imali su balkone. *Parenzana* je prometovala za dviju vlasti. Preživjela je Prvi svjetski rat, te nakon pada Austro-Ugarske Monarhije potpala pod Talijansku Državnu željeznicu (FS). Nakon samo 33 godine prometovanja zadnji vlak prugom prošao je 31. kolovoza 1935. godine jer nije više uspjela odoljeti konkurenciji bržih i jeftinijih cestovnih oblika prijevoza.

## Trasa i stajališta

 Trst Campomarzio / Sv.Andrej 
 Trst luka za drva 
 Trst Servola 
 Monte Castiglione 
 Zaule - Val Rosandra – Žavlje 
 Milje 
 Albaro Vescova - (Donje) Škofije 
 Villa Decani – Dekani 
 Lazzaretto-Risano – Lazaret 
 Koper 
 Semedela 
 Izola 
 Strunjan 
 Portorož 
 Sv.Lucija 
 Paderno 
 Sečovlje 
 Savudrija 
 Planirani odvojak Savudrija – Umag 
 Markovac - Mažurija 
 Kaldanija 
 Buje 
 Triban 
 Grožnjan 
 Kostanjica 
 Završje 
 Oprtalj 
 Livade 
 Motovun 
 Karojba 
 Planirani odvojak Karojba – Pazin 
 Rakotule 
 Vižinada 
 Baldaši 
 Labinci – Mrakovac 
 Višnjan 
 Nova Vas 
 Poreč

## Statistički podaci

* Dužina pruge: 123,1 km
* Širina kolosjeka: 760 mm
* Želj.Stanice: 35
* Najniža točka: 2 m n.v.(Trst,Kopar)
* Najviša točka: 293 m n.v.(Grožnjan)
* Zavoji: 604
* Tuneli: 11
* Mostovi: 16
* Vijadukti: 6
* Prosječna brzina: 25 km/h
* Najveća brzina: 35 km/h
* Duljina vagona: 8,5 m
* Broj sjedala: 30
* Trajanje putovanja: 6-7 sati
* Nezaštićenih ŽCP: 538 - 49 na normalnim cestama, 489 na zemljanim cestama i stazama. U početku su bili obilježeni trojezičnim natpisima upozorenja, nakon pada Austro-Ugarske Monarhije iskjučivo na talijanskom jeziku. 1930. godine postavljeni su Andrijini križevi.
* Početak izgradnje: 1900.
* Završetak izgradnje: 1902.
* Posljednja vožnja: 31. kolovoza 1935.

## Parenzana - Put zdravlja i prijateljstva

2002. godine povodom 100-tog rođendana pruge pokrenut je projekt revitalizacije *Parenzane*. 2004. godine EU je pokrenula projekt "*Parenzana - Put zdravlja i prijateljstva*". Ciljevi projekta su revitalizacija "*Parenzane*" putem turističke ponude i dugoročne prekogranične suradnje u Istri, zaštita trase, povezivanje postojećeg kulturnog i tehnološkog nasljeđa u jedinstveni turistički proizvod. 4. studenog 2007. godine u Livadama je otvoren muzej *Parenzane*. 10. svibnja 2008. godine trasa između Livada i Buja otvorena je kao biciklistička staza. Tom prigodom postavljena je zaštitna ograda na vijaduktima "Freski", "Antonci" i "Završje".

## Vanjske veze

* Udruga za obnovu željeznice Poreč - Kopar - Trst